Die visuele nirvana wat die koue die moeite werd maak | Boer in Ballingskap
Die visuele nirvana wat die koue die moeite werd maak
tags: Bulguksa, Seisoene, Sneeu, winter
Gedurende die meesleurende kleurespel van die herfs het ek die volgende gesê:
En nou laat ek herfs gaan…staal myself vir die vaalheid van winter…met die hoop dat sporadiese sneeu tog die eentonigheid sal breek.
Die hoop het nie beskaam nie. Die Jaar van die Tier is hier in die suidooste van Korea ingewy deur die mooiste sneeuval in ‘n lang tyd.
Aanvanklik het ek planne gehad om die langnaweek soos soveel miljoene ander Koreane die pad te vat. Toe ek egter die Saterdagoggend wakker word en die wit wêreld om my sien, het ek eensklaps besluit om eerder die sneeu in my tuisdorp te geniet. Ek wou veral van die geleentheid gebruik maak om sneeufoto’s te neem van plekke wat ek nog nie in wit gewaad gesien het nie.
Die seisoene in Korea bly ‘n visuele fees. Die wonderlike is hoe absoluut gedefinieerd die seisoene is. Dit bly asembenewend om te aanskou hoe een spesifieke plek met seisoenwisseling ‘n totale gedaanteverwisseling ondergaan. So kan mens dieselfde plek telkemale fotografeer en elke keer is die foto’s uniek en anders.
Een so ‘n plek is die bekende Bulguksa aan die buitewyke van Gyeongju . Hierdie tempel is een van Korea se kosbaarste kultuur-historiese skatte en bly indrukwekkend om te besoek.
Die tempel en omliggende tuine is oornag in ‘n sprokiesland omskep en dit was net die regte plek om te besoek om die sneeu te ervaar. Die sneeu het ‘n dramatiese effek op die omgewing en die kontras kan nie groter wees met foto’s wat ek in ander seisoene geneem het nie.
Te veel woorde is oorbodig en ek glo die beelde wat ek hier plaas is die beste manier om te getuig van visuele nirvana. Dit maak inderdaad die koue die moeite werd.
NS: Intussen het ek die eerste tekens van die lente bespeur, so hierdie is ook my laaste ode aan ‘n baie koue, maar mooi winter.
← Die wêreld aan haar voete
ekisanna permalink	Maart 3, 2010 1:18 vm	Dit is pragtig. Moet asseblief nie vergeet om die lente-bloeisels vir ons te wys nie.
Reply	boerinballingskap permalink*	Maart 3, 2010 11:40 nm	Sal so maak!
Reply	VerdantSF permalink	Maart 3, 2010 12:21 nm	Ek is in Seoul gebore. Hierdie foto’s is so mooi. Dankie dat jy gedeel het!
Reply	boerinballingskap permalink*	Maart 3, 2010 11:38 nm	‘n Amerikaner wat in Korea gebore is en Afrikaans magtig is!!! Wow!!!😯
Dit wil gedoen wees! Ek haal my hoed af vir jou en wag dat my mond weer moet toegaan. Baie bly ek het jou blog nou ontdek.
Reply	kaalvoetinireen permalink	Maart 4, 2010 1:08 vm	‘n Dubbele WOW! Afrikaans is definitief nie aan die uitsterf nie😉
VerdantSF permalink	Maart 4, 2010 3:20 vm	Jou blog was ook ‘n aangename verrassing🙂. ‘n Afrikaner in Korea? Dit is so interessant! Watter “banchan” is jou gunsteling? Komkommer kimchi is myne.
boerinballingskap permalink*	Maart 4, 2010 11:39 nm	Ek hou van die “gewone” kool-kimchi. Hoe rooier en ouer, hoe beter. Hou ook van die seegras en kelp, lotus-wortels en ander groentes waarvan ek nie altyd die name ken nie. Maar saam met Gochujang is als lekker.🙂
kaalvoetinireen permalink	Maart 3, 2010 7:09 nm	Dit was mooi, maar ek is nou klaar! Die wind kan ook maar loop le en die son kan maar rerig nou ‘n verskyning maak!
Reply	boerinballingskap permalink*	Maart 3, 2010 11:40 nm	Ja, dis nie lekker as die sneeu eers verby is en net die koue oorbly nie. Maar byt vas…binnekort sien ons die eerste bloeisels!
Reply	kaalvoetinireen permalink	Maart 4, 2010 1:08 vm	Ek sien baie uit na warmer dae!
Thea permalink	Maart 5, 2010 12:29 vm	Bib jou foto’s is ongelooflik mooi! So ‘n stil mooi…
Reply	boerinballingskap permalink*	Maart 5, 2010 11:16 nm	Dankie. Jy beskryf dit mooi…’n stil mooi, nes mens dit in werklikheid ervaar.
Reply	bluegrassbaobab permalink	Maart 5, 2010 7:07 vm	Bietjie vroeg om koebaai te se vir die winter, maar hier by ons kan ons ook nie meer wag vir die lente nie. Dit was/is darem ‘n lang en koue winter.
Reply	boerinballingskap permalink*	Maart 5, 2010 11:17 nm	Ek weet nie…miskien het die winter nog ‘n laaste kaart om hier te speel, maar dit wil nie so voorkom nie.
Reply	Skryfblok permalink	Maart 5, 2010 11:48 nm	Dit is beslis pragtig, maar na my draai in Suid-Afrika is ek nie meer lus vir die koue nie. Dis nie dat dit meer so sterflik koud is met dag temperature onder nil grade nie; dis bloot dat dit nog ongemaklik koud is. Ek voel soos ‘n ouer wat vir ‘n kind sê “Dit was lekker, maar nou’s dit klaar.” Ongelukkig wil die Winter nie na my ouerlike raad luister nie. Ek hinker weer na groen. Dalk’s dit die rede vir my kuiery op jou blog — so ‘n lekker warm olyfgroen agtergrond lê knus op die oog!
Reply	boerinballingskap permalink*	Maart 6, 2010 1:12 vm	Die groen is om die draai…
Reply	Nikita permalink	Maart 6, 2010 6:45 vm	Verdant is ‘n ou wat homself afrikaans leer! Het jy dit geweet?🙂
Pragtige foto’s, prentjie-mooi/poskaart-mooi.
Reply	kaalvoetinireen permalink	Maart 8, 2010 8:44 nm	Ek dink jy het te gou gepraat Boer!
Reply	boerinballingskap permalink*	Maart 8, 2010 10:59 nm	Ja-nee! Ek het te gou die winter afgeskryf…moes seker van beter geweet het.